** “ДА ХҮРЭЭ ТРЕЙД” ХХК**

**МАНАЙ КОМПАНИЙГ СОНГОЖ АЖИЛЛАЖ БАЙГАА ТАНД**

**АЖИЛД АМЖИЛТ, АМЬДРАЛД ТАНЬ АЗ ЖАРГАЛ ХҮСЭН ЕРӨӨЕ.**

**ГАРЫН АВЛАГА**

/БАЙЦААГЧ НАРТ ЗОРИУЛАВ/

**УЛААНБААТАР ХОТ**

**БАЙЦААГЧ ҮНДСЭН ОЙЛГОЛТ**

Бизнес эрхлэгч, үйлчлүүлэгчдээс тогтоосон тариф, журмын дагуу төлбөр, хураамжийг авч компанийн орлогыг бүрдүүлэн, худалдаа үйлчилгээний журмын хэрэгжилтийн байдалд хяналт тавьж, илэрсэн зөрчил дутагдлыг таслан зогсоох, мэдэгдэл, шаардлага хүргэх ажлыг зохион байгуулахаар компанитай хөдөлмөрийн гэрээ байгуулан, албан тушаалын тодорхойлолтод заасан эрх үүргийг хэрэгжүүлж буй ажилтныг байцаагч гэнэ.

**БАЙЦААГЧ НЬ ДАРААХ ЭРХТЭЙ:**

* Бизнес эрхлэгч, үйлчлүүлэгчдээс тогтоосон тариф, журмын дагуу төлбөр, хураамж авах,.
* Тогтоосон хугацаанд хариуцсан аж ахуйн нэгж, иргэдийн түрээсийн төлбөр төлөхийг шаардах,
* Зөрчил үйлдсэн иргэн, аж ахуй нэгжид шаардлага мэдэгдэл өгөх,
* Түрээслэгч, үйлчлүүлэгчдээс “Ажил үйлчилгээний журам”-д заасан /ил задгай бие засах, зам талбай бохирдуулах, аюулгүйн орц гарцыг хаах, автомашин засварлах, тос асгах г.м/ зөрчил дутагдлыг таслан зогсоох, хариуцлага тооцох,
* Ажил үйлчилгээтэй холбоотой санал хүсэлт, гомдол, шаардлагыг цаг тухайд нь удирдах ажилтанд мэдэгдэж шийдвэрлүүлэх,

**БАЙЦААГЧ ДАРААХ ҮҮРЭГТЭЙ:**

* И-баримтыг олгож, тухайн өдрийн орлогыг кассанд тушаана
* Тасалбар, үнэт цаасны борлуулалтыг нэмэгдүүлэх зорилгоор ажлын цаг ашиглалт, ажлын бүтээмжийг дээшлүүлэн, албан тушаалын чиг үүргээ хэрэгжүүлнэ
* Хариуцсан чиг үүрэгтэй холбоотой бүртгэл судалгааг хөтөлж, холбогдох ажилтныг мэдээллээр хангаж ажиллана
* Хариуцсан талбайд хяналт шалгалтыг тогтмол хийж, ажил тарсны дараа түрээслэгчийн эд хөрөнгө /автомашин, ажлын байр, хаалга, гэрэл, цахилгаан, лац, бусад эд зүйлс/-ийн бүрэн бүтэн байдлыг хамгаалагчтай биечлэн хүлээлцэнэ. Хүлээлцээгүйгээс үүссэн хохирлыг шууд хариуцна.
* Ажлын байрны эд хогшил, тоног төхөөрөмжийн хэвийн ажиллагаанд хяналт тавьж, шаардлагатай засвар үйлчилгээг тухай бүр хийлгэнэ.
* Ажил эхлэхээс өмнө байцаагчийн байр болон хариуцсан хэсгийн талбайн цэвэрлэгээ, ариутгалыг биечлэн хийж гүйцэтгэнэ. Өвлийн улиралд хальтиргаа, гулгаа үүсэхээс урьдчилан сэргийлэх зорилгоор хариуцсан талбай, зам, гарцын цас, мөсийг цэвэрлэнэ.

**ХОРИГЛОХ ЗҮЙЛ**

* Үйлчлүүлэгчид тасалбар өгөхгүй оруулах
* Үйлчлүүлэгчээс дутуу мөнгө авах,
* Төлбөр, хураамж авахгүй байх,
* Албаны мөнгийг хувийн дансаар авах, байршуулах,

**ТАНЫ МЭДЛЭГТ:**

Байцаагч нь зөвхөн дээр дурьдсан эрх үүргээс гадна компанийн дотоод дүрэм, журамд заасан дараах үйл ажиллагааг явуулж, иргэд үйлчлүүлэгчдэд зохих шаардлага тавьж, үйлчилгээ үзүүлж ажиллана.

**АЖИЛ ҮЙЛЧИЛГЭЭНИЙ ЖУРАМ**

Компанийн худалдаа, үйлчилгээний зохион байгуулалт, өдөр тутмын хэвийн ажиллагааг хангахад компанийн ажилтнууд дараах үүргийг гүйцэтгэнэ. Үүнд:

* Худалдааны төвийн өдөр тутмын худалдаа, үйлчилгээний зохион байгуулалтыг ГОБХ /худалдаа, үйлчилгээний менежер, зохион байгуулагч, байцаагч нар/ хариуцаж хэрэгжүүлнэ.
* Худалдааны төвийн замын хөдөлгөөн зохицуулалт, дэг журам, гэмт хэрэг зөрчлөөс урьдчилан сэргийлэх үйл ажиллагааг хамгаалалтын алба хариуцан хэрэгжүүлнэ.
* Зохион байгуулалтанд оролцож буй ажилтнууд нь ажлын дүрэмт хувцас, үнэмлэхтэй байх бөгөөд бизнес эрхлэгч болон хэрэглэгч үйлчлүүлэгчидтэй соёлтой, хууль ёсны шаардлагыг зөв тавьж харилцана.
* Хэрэглэгч, үйлчлүүлэгчдэд шаардлагатай мэдээлэл, тусламж зөвлөгөөг өгч ажиллана.
* Байцаагч нь худалдааны төвөөр үйлчлүүлж буй автомашинд тасалбар олгож, зориулалтын зогсоол талбайг зааж өгөх, гарц гарам хааж зогсохгүй байх сануулгыг өгнө.
* Байцаагч худалдаа үйлчилгээний талбай дахь зохион байгуулалт, зогсоол талбайн эмх цэгц, зам, гарцыг чөлөөлсөн байдал зэргийг тогтмол шалгаж зөрчлийг арилгана. Үйлчлүүлэгч зөрчил гаргахаас урьдчилан сэргийлж, тэдэнд анхааруулга, санамж өгч ажиллана.
* Сануулга шаардлагыг эс хүлээж авах, эсэргүүцэх, хориглосон газар автомашинаа орхиж явах зэрэг зөрчил гарсан тохиолдолд эрх бүхий албан тушаалтан захиргааны арга хэмжээ авна.
* Байцаагч нь тасалбар бичилгүйгээр автомашин оруулахгүй бөгөөд зөвхөн ажил үүргээ гүйцэтгэж яваа түргэн тусламж, онцгой байдал, цагдаа, төрийн албаны автомашиныг саадгүй нэвтрүүлнэ. Энэ тухай холбогдох албан тушаалтанд нэн даруй мэдэгдэнэ.
* Худалдааны төв тараалтанд компаниас батлагдсан хуваарийн дагуу ажлын хэсэг гарч ажиллах бөгөөд хамгаалагчид өөрийн хариуцсан объектод хамаарах бизнес эрхлэгчдийн эд хөрөнгийг бүртгэл хөтлөн хүлээж авна.

**ҮНЭТ ЦААС /ТАСАЛБАР/-НЫ ЗАРЦУУЛАЛТАНД**

**ХЯНАЛТ ТАВИХ АЖИЛЛАГААНЫ ЖУРАМ**

Гэрээ орлого бүрдүүлэлтийн хэлтэс нь худалдааны төвийн ажил үйлчилгээнд тасалбарыг ашиглаж, орлого бүрдүүлэх үндсэн үүрэгтэй. Гэрээ орлого бүрдүүлэлтийн хэлтсийн байцаагч нар тасалбарыг дараах байдлаар ашиглаж үйл ажиллагаанд зарцуулна.

* Тасалбарыг ашиглах бүртээ тухайн өдрийн он, сар, өдөр, цаг, минутыг гаргацтай тэмдэглэж, гарын үсэг зурж баталгаажуулна.
* Тухайн ажил үйлчилгээнд тохирох тасалбарыг үйлчлүүлэгчдэд тайлбарлаж, олгоно.
* Ашигласан тасалбарыг дахин ашиглуулахгүй байх зорилгоор тасалбарыг таслах гэх мэт хувийн тэмдэг тавьж баталгаажуулах.
* Тасалбар олголтын хувийн тэмдэглэл хөтөлж, зохих тооцоог тухай бүр нийлнэ.

**ЗӨВЛӨМЖ**

Тус худалдааны төвийн нүүр царай болж иргэд, үйлчлүүлэгчтэй өдөр тутам харилцан ажилладаг хамгийн чухал хүмүүсийн нэг бол байцаагч юм. Тийм ч учраас байцаагч нарт үндсэн цалингаас гадна олсон орлогынх нь 30 хувийг олгодог. Компаний зүгээс үйлчлүүлэгчээс авсан төлбөр, түрээсийн орлогоос улсад зохих ёсны татвар төлөх, аж ахуйн засвар үйлчилгээ тохижилт хийх, ажилчдын цалин хөлс, нэмэгдэл, хувцас эрчим хүчний зардал зэрэгт зарцуулсаар байгаа гэдгийг ажилтан бүр ойлгох ёстой. Ялангуяа компанийн орлогыг бүрдүүлж байгаа байцаагч нар үүнийг ойлгож, орлогыг тогтмол түвшинд нэмэгдүүлж чадвал өөрсдийн цалин хангамж шууд нэмэгдэх гол нөхцөл бүрдэнэ гэдгийг сайтар ойлгох хэрэгтэй.

Төлбөрийн 2000 төгрөг төлөхгүй орж байгаа хүн бүр танд төлөх 600 төгрөг, байгууллагад төлөх 1200 төгрөг, улсын татварт төлөх 200 төгрөгийг өгөлгүй орж ирж байгаа гэдгийг ойлговол зохино.

Үүнийг ойлгоогүй байцаагч нар 2000 төгрөгийг тасалбар өгөлгүй өөртөө авснаар компанийн 1200, улсын 200, өөрийнхөө 600 төгрөгийг хулгайлж байгаа хэрэг бөгөөд энэ нь өөрийгөө ажилгүй болгох, нэр төрөө сэвтээх, цаашлаад компанийн нэр хүндэд муугаар нөлөөлөх хор уршигтай гэдгийг сайтар ойлгож үнэнч шударгаар ажиллах хэрэгтэй.

Иргэд үйлчлүүлэгчтэй эелдэг боловсон харилцсанаар манайхыг зорьж үйлчлүүлэх хүмүүсийн тоо нэмэгдэж төдий хирээр компанийн ашиг орлого сайжирч, таны ахуй хангамж дээшилнэ гэдгийг сайтар ойлгох хэрэгтэй.

Мөн худалдааны төвийн дотоод дэг журам, сахилга хариуцлагыг дээшлүүлэхэд байцаагч нарын хяналт шалгалт маш чухал бөгөөд хаана сахилга хариуцлага байна тэнд амжилт бүтээл гарч, сахилга хариуцлага сул газарт хүмүүс алдаж бүтэлгүйтэж байдаг тул хүн бүр өөрсдийн хариуцсан ажилдаа чин үнэнчээр хандах нь зүйтэй.

Танд ажлын амжилт, аз жаргал хүсье.